Dirvinė nariuotė
Dirvinė nariuotė (Polycnemum arvense) – burnotinių šeimos vienmečių augalų rūšis. Paplitęs Europoje (išskyrus šiaurę), Kaukaze, Turkijoje, Vidurinėje Azijoje, Rytų Turkestane. Augalas labai žemas, 3–10 (retai 20) cm aukščio. Apatiniai lapai 3–8 (10) mm ilgio, pražanginiai, yliški, standūs, baigiasi minkštu arba kietu, paprastai plokščiu dygliuku. Stiebas nuo pat pamato gausiai šakotas. Šakos gulsčios arba kylančios. Žiedai 1–1,5 mm ilgio, dvilyčiai, po vieną lapų pavidalo pažiedžių pažastyse. Sėklos skridiniškos, juodos. Žydi rugpjūčio–spalio mėnesiais. Lietuvoje labai retas, pasitaiko smėlynuose, dirvonuose, dykvietėse. Kaip išnykusi 2008 m. įrašyta į Lietuvos raudonąją knygą.